《大江东去 秋夜同汪清涟宿程敬庵、姚笑夫山庄，用陈检讨韵》
清代·潘西凤

河干唤渡，向同侪、村馆索浮大白。直令狂奴横醉眼，画出江东笨伯。

衣上沾霜，榻边留月，骨与酸风敌。莫谈往事，大非旧日胸臆。

久矣付与浮云，皆缘计早见，弹求鸮炙。此际徒然言亦耻，冷彻神魂如雪。

枕藉三更，梦寻一觉，鼓柝声偏急。依依不寐，空阶冷翠堪拾。

作者简介：字桐冈，流寓潘澄子。著《竹香亭诗馀》。